સોમનાથમાં તા. ૧રથી ૧૮ સુધી રાષ્ટ્રીય સ્વયંસેવક સંઘની અખિલ ભારતીય કારોબારીની બેઠક મળી રહી છે ત્યારે ગુજરાત પ્રાંતના સ્વયંસેવકોએ તૈયારીઓને આખરી ઓપ આપ્યો છે. મોહન ભાગવત આવવાના હોવાથી ઝેડ પ્લસ હાઇ લેવલ સુરક્ષા વ્યવસ્થા ગોઠવવામાં આવી છે. સોમનાથ પોલીસ છાવણીમાં ફેરવાઇ ગયું છે. વીઆઇપી ગેસ્ટ હાઉસ, અતિથિગૃહો, સોમનાથ જતા રસ્તાઓ પર કડક પોલીસ બંદોબસ્ત ગોઠવી દેવામાં આવ્યો છે. સોમનાથમાં કારોબારી યોજાનાર હોય સંઘના પદાધિકારીઓએ પોલીસ તંત્ર સાથે મીટીંગ યોજી સુરક્ષા વ્યવસ્થાનો પ્લાન ઘડયો હતો. રિહર્સલ પણ કર્યું હતું. આ મીટીંગમાં સંઘના મુખ્ય કાર્યકર્તા, સોમનાથ ટ્રસ્ટના અધિકારીઓ વગેરે જોડાયા હતાં. કારોબારીમાં મોહન ભાગવત, કેશુભાઇ પટેલ વગેરે ઉપસ્થિત રહેશે. ર૭ વર્ષ પછી આરએસએસની રાષ્ટ્રીય કારોબારી સોમનાથમાં મળી રહી છે ત્યારે સોમનાથ અને આસપાસનો વિસ્તાર લોખંડી કિલ્લામાં ફેરવાઇ ગયો છે.